Frank Aaen (EL), 2012-09-10:
Vi har jo haft den generelle debat om de her lovforslag, om at de er hammerasociale, og at de tager fra de fattigste i samfundet – arbejdsløse, kontanthjælpsmodtagere, bistandsmodtagere, en hel del folkepensionister og andre – for at give skattelettelser til dem, der tjener allermest, gennemsnitligt sådan, at dem, der taber mest, taber 4.000 kr., og dem, der tjener mest, tjener helt op til 20.000 kr.
Det giver sig selv.
Når jeg tager ordet i dag, er det selvfølgelig kun til ændringsforslagene, og der vil jeg først tale om L 194 om børne- og ungeydelsen, som skal reduceres for dem, der tjener mest.
Det er så Dansk Folkeparti, der har foreslået det.
Jeg bliver korrigeret af Liberal Alliance.
Det er Liberal Alliance støttet af Dansk Folkeparti, som siger, at det ikke skal ske.
Jeg vil sige med hensyn til Liberal Alliance, at det er helt o.k., det er jo bare politik as usual, og for Dansk Folkeparti er det jo sådan set også.
Det er jo derfor, jeg tager ordet.
Man har stemt for den ene skattepakke efter den anden, som har givet de største skattelettelser til dem, der er rige, og taget fra dem, der har mindst, allerhøjst sørget for, at der var nogle af dem, der har mindst, der ikke mistede – altså, en omfordeling af dramatisk karakter til fordel for dem, der har de højeste indtægter.
Det er jo sådan set logisk nok, at man så kommer her i dag og siger: Uha, skal nogle af de rige så fratages noget, ved at man reducerer deres børnecheck?
Der siger Dansk Folkeparti: Nej, det må endelig ikke ske, for det er jo rige mennesker.
Så er det bare, at vores holdning er, at vi jo synes, at alle dem, der har børn, skal behandles lige, og det betyder også, at vi siger, at hvis man skal lave skattestigninger for dem, der betaler mest, går vi ind for det, men skattestigninger til dem, der har de højeste lønninger, skal betales af alle, uanset om de har børn, eller om de ikke har børn.
Men den logik, der ligger bag Dansk Folkepartis forslag her, er jo, at vi ikke må tage penge fra hverken den ene gruppe eller den anden gruppe, og det, der ligger bag regeringens udspil, er jo, at vi gerne vil tage penge fra de rige, der har børn, og give skattelettelser til de rige, der ikke har børn.
Det er vi lodret imod.
Den filosofi støtter vi ikke.
Så derfor støtter vi Dansk Folkepartis og Liberal Alliances ændringsforslag om, at man ikke tager specielt fra rige, der har børn.
Man skal tage fra alle rige efter vores opfattelse.
Det har også noget at gøre med princippet i det danske velfærdssystem, nemlig, at hvis man har brug for at have børn i skole, hvis man har brug for at komme på hospitalet, hvis man skal på biblioteket, har man i alle de tilfælde fri adgang uanset indkomst, og vi mener også, at har man børn, og der skal gives hjælp til at give børnene det, de har brug for, skal det gives til alle uanset indkomst.
Det er vores princip, og derfor stemmer vi for det forslag, der er kommet fra Liberal Alliance og Dansk Folkeparti, men undrer os over den profil, som Dansk Folkeparti har på det sociale område.
Med hensyn til L 195, det er diskussionen om det, der hedder § 33 A, der betyder, at alle, der har skattepligt til Danmark, skal betale skat i Danmark, støtter vi det fuldt ud.
Det er en ordning, som mest gavner virksomhederne, hvor de kan sørge for, ligesom de gør på skibene, at dem, der er ansat under DIS-ordningen på skibene, ikke skal betale skat, og det gør jo så, at rederne har kunnet betale mindre i løn, sådan at nettolønnen efter skat var den samme, modsat som det er alle andre steder i samfundet, nemlig, at der udbetales en løn, og så betaler man sin skat, og så har man penge tilbage til sig selv.
Det princip mener vi også bør gælde på andre områder, altså, at man skal betale skat, og har man så brug for at få tilskud af den ene eller den anden art, får man det over finansloven og ikke ved, at man har et skattefradrag.
Det eneste, vi har hørt om den ordning, som har bekymret os lidt, er bistandsorganisationer, altså dem, der laver udviklingsarbejde i de forskellige lande, for de har i dag jo indrettet sig på den måde, at når de udbetaler penge i løn, udbetaler de ...